O crnogorskom jeziku 


Crnogorski jezik je maternji jezik Crnogoraca i zvanični jezik Crne Gore 
od donošenja Ustava Crne Gore u oktobru 2007. 


O crnogorskom jeziku 


Crnogorci nemaju potrebe da izmišljaju nekakav svoj posebni jezik, ali imaju pravo poput svih 
ostalih naroda da ga nazovu svojim imenom. 


Termin crnogorski jezik upotrijebio je francuski autor, pukovnik Vialla de Sommieres u svom 
putopisu iz 1813 "Voyage historique et politique au Montenegro" koji je izdao kao knjigu u dva 
toma 1820 godine. 


Vuk Karadžić u djelu na njemačkom jeziku "Montenegro und die Montenegriner" iz 1837 nastoji 
demantirati Sommiera koji "veli za Crnogorski jezik da je dijalekt Grčkoga" 


No, sam Karadžić u istom djelu nudi definiciju kako su "Crnogorci Slaveni Srpske grane 
Grčkoga zakona" (grčke vjeroispovijesti). 


Srpski književnik Ljubomir Nenadović u svom poznatom djelu "O Crnogorcima" 1856. objavio je 
kako je, prilikom posjete Crnoj Gori sredinom 19. vijeka ustanovio da Crnogorci govore 
crnogorskim jezikom. On je takođe ostavio zapis kako je propagirao da se u crnogorskim 
školama izučava srpski jezik, te da će, ne bude li tako, tvrdio je Nenadović, razlike između 
crnogorskog jezika i srpskog u budućnosti biti još veće: 


U svim školama, jezik je — crnogorski, u mnogome različan je od onoga priznatog, lijepog jezika 
na kome je Biblija prevedena. Govorio sam jednom prilikom na Cetinju da bi trebalo, radi 


književnog jedinstva, da uvedu onaj jezik kojim se danas piše u Beogradu i Novom Sadu. Taj je 
jezik, na kojem se dosada najviše pisalo i radilo, ostati će zauvijek kao srpski književni jezik. 
Ako Crnogorci produze svoje škole kao dosada, onda, poslije sto godina, između ta dva jezika 
biće veća razlika nego što je između portugalskog i španjolskog. 


Ja ne kažem koji je jezik ljepši, samo napominjem da bi, za ljubav književnog jedinstva, trebalo 
manjina pristupiti većini. No na Cetinju nisu nimalo skloni tome. 


Mađarski slavist Jozsef Bajza je u svojoj studiji "Crnogorsko pitanje" (izvorno A montenegrói 
kérdés) 1927 napisao: Petovjekovna borba koju su Crnogorci vodili sa Turcima izolovala ih je od 
svijeta i sabila u vrletne i nepristupačne klance. | zato su ostali izolirani i lingvistički. Njihov se 
jezik razvijao neozavisnoi dobio je originalno obilježje. Čak i u jeziku se manifestira državna i 
nacionalna nezavisnost Crne Gore. 


Prvi je od crnogorskih intelektualaca zatražio uvođenje maternjeg, crnogorskog jezika, u Ustav i 
prosvjetu Radoje Radojević krajem 1960-ih. 


Crnogorski književnik Borislav Jovanović je 2005 u knjizi "Crnogorski književni urbanitet" 
artikulirao pitanja negiranja, potcenjivanja i ignorisanja crnogorskoj jezika 


e „Na crnogorski jezik još se gleda kao na nekakav jezički diluvilijal, na varijante i podvarijante, 
provincijalizme, crnogorizme — sve u skladu s unitarnim i asimilatorskim filološkim 
koncepcijama. Međutim, crnogorski jezik, uprkos zatiranju, nije potrošen, ponajmanje je izumro 
jezik. Naprotiv, riječ je o holosteričnom, živom jeziku. Pretekao je sve što mu se dešavalo 
posljednjih sto godina. I to ponajprije govori o njegovom živom biću. O povijesnom utemeljenju u 
svojoj strukturi. Nije nestala njegova fonološka, morfološkosintaksička, ortografska bitnost i 
individualnost. Ono što nije sačuvano u živom govoru (a jeste skoro sve) sačuvano je u 
knjigama... Živa jezička praksa u Crnoj Gori ima sva obilježja povratka izvorne ijekavice što je 
organski fundament crnogorskog jezika. Riječ je o izvornim znacima jednog jezka koji odudaraju 
od strategije nazvane 'srpski jezik ijekavskog izgovora’. Kod ovovremenih jezičkih 'čistunaca' i 
nalogodavaca u prvom planu je zamjena, upravo izvorne crnogorske ijekavice, sa onim 
refleksima, oblicima (dubletima) koji će značiti njeno sistematsko selektiranje, čišćenje i 
kroćenje. To je prevođenje jednog jezičkog duha u drugi... Crnogorski pisci su održali 
crnogorski jezik, dali mu i daju osporavani naučni i nacionalni legitimitet. Tako crnogorski jezik 
nije ostao bez svoga zavičaja; njegova književna upotreba postala je i njegova najeminentnija 
citadela. Svoju maternju memoriju sačuvao je crnogorski jezik upravo na stranicama pisane i 
usmene književnosti. Što je više sabijan, crnogorski jezik se više odazivao a crnogorski pisci su 
vjerovali u nerazorivu, entelehijsku moć, svog maternjeg jezika" (str.301-305). 


Dvije godine od štampanja ,Crnogorskog književnog urbaniteta" (2005.), crnogorski jezik, 
Ustavom Crne Gore (2007.), postao je službeni jezik. 


Slično svjedoči i Simo Matavulj u “Bilješkama jednog pisca". U njima navodi riječi Crnogorca 
Tomaša Vukotića povodom traženja neke pozorišne grupe za izvođenje “Balkanske carice" 
kralja Nikole: “I zar ti skitači umiju govoriti po naški, onako čisto crnogorski, ka što je pisano? 
Bože sačuvaj! Ne bi im svaku treću razumio....Ni najbolji glumci u Biogradu ne umiju govoriti 
našijem govorom". 


lli novijega datuma 


Navodimo dio odgovora jednog od najpoznatijih lingvista, Dubravka Škiljana kojeg je dao listu 
"Vreme" (23.08.1996.), na pitanje: 


Koliko su uopće srpski i hrvatski jezik različiti? 


Pitate to sasvim krivu osobu, jer ja sam valjda poslednji u Hrvatskoj koji javno tvrdi da su 
tipološki i strukturalno, dakle sa stajališta karakteristika koje su inherentne jezičkoj strukturi, 
hrvatski i srpski jezik - pa i bošnjački i crnogorski — još jedan te isti jezik. Čini se da se to može 
dokazivati, na primjer, time što je njihov fonološki sistem jedan. Najbliži tome da se izdvoji kao 
poseban jezik nije hrvatski nego crnogorski - onog trenutka kada u svoj standardni jezik uvedu 
meko š,dz; c,_ kao posebne foneme, koji će vjerovatno imati, što nije neophodno, i posebne 
grafičke znakove, oni ce napraviti puno odlučniji korak nego što su sve promjene učinjene ovdje 
u svrhu razdvajanja jezika. Jer, to je nešto što čvrsto definira jezičnu strukturu, broj ili sistem 
fonema. 


Osporavana kultura: Kritike i polemike je knjiga crnogorskoga književnika Radoja Radojevića koja 
je posthumno tiskana 2006. godine u Podgorici, u nakladi autorove obitelji a uz financijsku potporu 
Vlade Crne Gore. 


U polemici sa srpskim književnim kritičarem Zoranom Gluščevićem "O jeziku i nacionalnoj 
(ne)ravnopravnosti u teoriji i praksi" ("Kritika", br.9, Zagreb, 1969.), Radojević daje pregled srpskog 
nacionalizma u filologiji. Glede tada službenog srpskohrvatskog jezika, koji je (jedno vrijeme) 
opstojao na bazi dogovora Matice srpske i Matice hrvatske, Radojević piše (svi citati dati u 

orig, crnogorski): 


e "Sadašnji naziv jezika je neodrživ iz aspekta crnogorskoga naroda, jer: "srpskohrvatski" 
("hrvatskosrpski"), prikazuje naš jezik isljučivo kao jezik samo dva 
naroda, srpskoga i hrvatskoga. Time se grubo očituje hegemonija brojno i ekonomski jačijeh 
nacija. Po tome izgleda kao da je taj jezik 'dat' Crnogorcima 'na korištenje', ili da su ga oni 
'naučili' i 'primili' od Srba i Hrvata, a ne da su Crnogorci vjekovima učestvovali u njegovoj 
tvorbi i obogaćenju u svijem njegovijem sadržajima i vrijednostima. Narodni jezik 
Crnogoraca, nije se razvijao kao književni jezik 'oko dva glavna 


središta, Beograda i Zagreba', kako se to redovno tvrdi i stoji čak i u 

Zaključcima Novosadskoga dogovora, već se razvijao oko crnogorskoga kulturnoga 
središta Cetinja, te ne spada ni u 'istočnu' ni u 'zapadnu' varijantu, nego u južnu - 
crnogorsku... Crnogorski tip književnoga jezika zalazi korijenom u 11. vijek, postupno ali 
neprekidno stičući osobenosti književnoga jezika...Petar I. Petrović i Njegoš su ispoljili 
tvorački jezički genij... Vukova reforma nije izvršila nikakav uticaj na književnost i jezik 
Crnogoraca, izuzev što je potisnula pismo (crkvenoslovenski - prim.a.) na kojemu su 
Crnogorci dosta uspješno ostvarivali fonetski princip izgovora... Nije potrebno govoriti o 
specifičnosti, ljepoti i izražajnoj snazi crnogorske varijante jezika, odnosno, crnogorskoga 
tipa književnoga jezika...Njegove najljepše izražajne osobine su čsto oglašene za 
'neknjiževne"; potiskivanje crnogorske leksike, isključivanje dosljednog ijekavskoga izgovora 
i dužina, kao i zamjena i pomjeranje akcenata, prisutno je u tolikoj mjeri da se gube 
osnovne karakteristike crnogorske varijante jezika... Zašto bi Crnogorci (i ko ih može na to 
prinuditi?!) svoj rođeni jezik nazivali imenom drugijeh naroda, potiskivali i zaboravljali, te na 
taj način siromašili i krnjili svoj nacionalni integritet" (U "Osporavanoj kulturi" str. 99-101). 


